บสก.ลดดอกช่วยลูกหนี้ ดัมพ์ต่ำสุดเหลือ5.50%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — บสก.ปรับลดอัตราดอกเบี้ยเอ็มแอลอาร์ลงอีก 0.25% เหลือ 5.50% เพื่อกระตุ้นเศรษฐกิจ
นางสว่างจิตต์ จัยวัฒน์ ประธานกรรมการ บริษัทบริหารสินทรัพย์ กรุงเทพพาณิชย์ (บสก.) เปิดเผยว่า เนื่องจากมีเหตุการณ์การชุมนุมในช่วงที่ผ่านมา ซึ่งส่งผลกระทบต่อภาพรวมเศรษฐกิจของประเทศ บสก.จึงมีมาตรการช่วยเหลือและเยียวยาเศรษฐกิจทั้งระบบ ประกอบด้วย 3 มาตรการหลักดังนี้ มาตรการที่ 1 บสก.ได้ปรับลดอัตราดอกเบี้ยลูกค้ารายใหญ่ชั้นดี (เอ็มแอลอาร์) ลง 0.25% จากเดิมที่ระดับ 5.75% เหลือ 5.50% เพื่อบรรเทาภาระของลูกค้าให้ผ่อนชำระหนี้น้อยลง
สำหรับลูกค้าที่ซื้อทรัพย์ด้วยวิธีผ่อนชำระกับ บสก.โดยตรง ซึ่งปัจจุบันผ่อนชำระในอัตราดอกเบี้ยเอ็มแอลอาร์ ลบ 3 จะทำให้ผ่อนชำระเพียง 2.50% ซึ่งถือว่าเป็นอัตราดอกเบี้ยที่ต่ำสุดในระบบ โดยการปรับลดอัตราดอกเบี้ยลง 0.25% มีผลจนถึงวันที่ 31 ธ.ค. 2553
มาตรการที่ 2 สำหรับกรณีที่ลูกค้าได้รับผลกระทบโดยตรง เช่น มีธุรกิจหรือที่ทำงานอยู่ในบริเวณที่มีการชุมนุม ทั้งในเขตพื้นที่ดินแดง คลองเตย ลุมพินี สีลม มักกะสัน ปทุมวัน อนุสาวรีย์ชัยสมรภูมิ พระราม 4 ทุ่งมหาเมฆ พญาไท ซึ่งมีลูกค้าอยู่กว่า 2,000 ราย ให้ผู้ที่ได้รับความเสียหายติดต่อมายัง บสก. ซึ่งจะให้ความช่วยเหลือพิเศษ อาทิ งดคิดดอกเบี้ย หรือพักชำระเงินต้น 
มาตรการที่ 3 สำหรับผู้ที่ต้องการซื้อที่อยู่อาศัยหรือที่ทำกินเป็นกรณีเร่งด่วน และเป็นผู้ที่ได้รับผลกระทบจากสถานการณ์การเมือง โดย บสก.ยังได้นำทรัพย์สินรอการขายประเภทที่อยู่อาศัยและที่ทำกินมาจำหน่ายราคาพิเศษ ลด 15% จากราคาปกติ จนถึงวันที่ 31 ก.ค.นี้ 
อย่างไรก็ดี จากมาตรการที่ บสก. ได้ให้ความช่วยเหลือประชนชนที่ได้รับผลกระทบครั้งนี้ ถือเป็นมาตรการเพิ่มเติมจากมาตรการของภาครัฐบาลที่ได้ให้ความช่วยเหลือไปก่อนหน้านี้ ซึ่งจะมีส่วนช่วยแบ่งเบาภาระให้กับลูกค้า ประชาชน ที่ได้รับผลกระทบจากเหตุการณ์การชุมนุม และเป็นส่วนหนึ่งในการช่วยผลักดันให้เศรษฐกิจของประเทศเดินหน้าต่อไปได้